РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/180-14

10. јул 2014. године

Б е о г р а д

ЗАПИСНИК

ПЕТЕ СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 9. ЈУЛА 2014. ГОДИНЕ

Седница је почела у 12,00 часова.

Седницом је председавала мр Александра Јерков, председница Одбора.

Седници су присуствовали чланови Одбора: Милан Кнежевић, Милета Поскурица, Марко Атлагић, Ирена Алексић, Љубиша Стојмировић, Владимир Орлић, Невенка Милошевић, Анамарија Вичек, Јелисавета Вељковић, Нинослав Стојадиновић, Милена Бићанин, Олена Папуга и Риза Халими

Седници Одбора је присуствовао заменик члана Одбора: Владета Костић (Небојша Петровић).

Седници Одбора нису присуствовали следећи чланови Одбора: Жарко Обрадовић и Дијана Вукомановић, нити њен заменик.

Александра Јерков, председница Одбора је пре преласка на гласање о дневном реду информисала чланове и заменике чланова Одбора да је поводом дописа који је послат министру просвете, науке и технолошког развоја имала састанак са шефом кабинета министра на коме је договорено да министар на следећој седници Одбора поднесе Информацију о раду министарства просвете, науке и технолошког развоја као и да се прецизирају датум, теме и списак лица која би била позвана на јавно слушање у вези са Нацртом Закона о изменама и допунама Закона о високом образовању.

На предлог председнице Одбора, већином гласова усвојен је следећи дневни ред:

Д н е в н и р е д

1. Припрема предлога за организовање јавног слушања на тему: „ Разматрање Нацрта закона о изменама и допунама Закона о високом образовању “.

2. Оквирни План рада Одбора и јавних слушања.

**Пре преласка на дневни ред, усвојен је записник четврте седнице Одбора са примедбом Милене Бићанин да се у записник унесе податак о њеној одсутности и њеног заменика са те седнице Одбора.**

 Прва тачка дневног реда – **Припрема предлога за организовање јавног слушања на тему: „ Разматрање Нацрта закона о изменама и допунама Закона о високом образовању “**

Марко Атлагић је рекао да је изненађен што на седници Одбора није присутан нико од представника Министарства просвете, науке и технолошког развоја. У наставку излагања цитирао је део експозеа Александра Вучића, председника Владе, који се односи на образовање и навео следеће теме које су значајне за рад Одбора, тако и за доношење новог Закона о високом образовању: стварање законског основа за реформу образовања; питање компетенција запослених у Министарству просвете, науке и технолошког развоја; реорганизација Министарства просвете, науке и технолошког развоја у складу са савременим потребама времена и глобалног друштва у целини; избор декана с могућношћу давања сагласности Министарства на њихов избор; прецизније прописивање казнених одредби у случају непоштовања закона од стране декана; прецизирање услова за стицање звања на факултетима; регулисање добијања научних звања људи који раде у ваннаставним научним установама и њихово учешће у пројектима које спроводи Министарство; стручно усавршавање професора; питање пуног радног времена декана; педагогизација високошколских установа и дефинисање прецизних услова за рад високолшколских установа. Посебно је истакао да је да је незадовољан предложеним Нацртом Закона о изменама и допунама Закона о високом образовању и да је због тога неопходно у ближој будућности донети нов закон којим би на свеобухватан начин била унапређена област високог образовања.

Владимир Орлић, је предложио да се термин одржавања јавног слушања на тему: Нацрт закона о изменама и допунама Закона о високом образовању,одреди на следећој седници Одбора до када би чланови Одбора требало да добију информацију о томе када се очекује разматрање овог закона на седници Народне скупштине. До тада би чланови Одбора прецизирали подтеме и списак лица која ће учествовати на јавном слушању.

Нинослав Стојадиновић је указао да од почетка рада Одбора постоји добра воља свих чланова и заменика чланова да се озбиљно ради. Када је у питању организовање јавног слушања од стране Одбора на тему: Нацрт закона о изменама и допунама Закона о високом образовању, неопходно је према његовом мишљењу усагласити ставове. Због тога би било добро да на следећој седници Одбора Срђан Вербић, министар просвете, науке и технолошког развоја, заједно са својим сарадницима, поднесе Информацију о раду министарства о којој ће се водити расправа и да након тога Одбор прецизира датум, подтеме и учеснике јавног слушања. Ово, пре свега из разлога што он као члан Одбора није задовољан одредбама Нацрта Закона о изменама и допунама Закона о високом образовању са којима је имао прилике да се упозна.

 Милета Поскурица је изнео своје мишљење да Закон о високом образовању садржи низ решења која су превазиђена и непримењива у пракси и да је због тога неопходно ићи на доношење новог закона у складу са планираним активностима Министарства просвете, науке и технолошког развоја и потребама времена.

 Александра Јерков, председница Одбора, је поводом претходних излагања закључила и предложила да се нареднoг петка, 18. јул 2014. године, формално поднесе предлог за организовање јавног слушања са темом, датумом и списком лица која би била позвана, а да се на овој седници изврши припрема. С тим у вези, предложила је да се представницима Министарства просвете, науке и технолошког развоја да могућност да у уводном делу јавног слушања образложе Нацрт закона као и следеће подтеме: поступак акредитације (установа и програма), нострификација диплома, регистар докторских дисертација и увођење обавезе вођења јавних регистра наставника. Такође, предложила је да на јавно слушање поред представника министарства буду позвани и ректори државних и приватних универзитета, представници студентске Конференције, председници Националног савета за високо образовање и Комисије за акредитацију и проверу квалитета образовања, председница Савета за науку и сви народни посланици.

Поред ових подтема и списка позваних, чланови Одбора су предложили и следеће подтеме: зашто се доноси Закон о изменама и допунама Закона о високом образовању, а не нов закон; критеријуми за стицање научних и академских звања; питање еквиваленције између звања у високом образовању и научноистраживачкој делатности; шифрарник занимања. Предложили су и да се на јавно слушање позову представници Српске академије науке и уметности (САНУ), Инжињерске академије Србије и Одбора за образовање Националних савета националних мањина

 Милена Бићанин, рекла је да препознаје вољу да јавно слушање донесе један нов квалитет и изразила задовољство што се на овакав начин врши припрема јавног слушања. Такође, изразила је наду да ће оно обухватити све теме које су од значаја за доношење закона.

Напред предложене теме јавног слушања са списком лица која ће бити позвана проследиће се у писаној форми (од стране секретара Одбора) свим члановима и заменицима чланова Одбора како би са њима могли благовремено да се упознају.

Друга тачка дневног реда – **Оквирни План рада Одбора и јавних слушања**

Александра Јерков, председница Одбора је у оквиру друге тачке дневног реда информисала чланове и заменике чланова Одбора о обавезама које су пред њима до краја календарске године. Истакла је да би према најавама из Министарства просвете, науке и технолошког развоја, у августу месецу Одбор требало да разматра Предлог Закона о изменама и допунама Закона о високом образовању у начелу и појединостима, чему би претходило одржавање јавног слушања на ту тему. Даље, како је рекла, на јесен се може очекивати разматрање и Предлога закона о уџбеницима и другим наставним средствима, избор новог члана Националног просветног савета (уместо Зоране Лужанин), а у октобру и новембру Одбор ће разматрати тромесечне информације о раду Министарства просвете, науке и технолошког развоја и Министарства омладине и спорта. У новембру предстоји и процедура за избор чланова Националног просветног савета, а у децембру утврђивање Предлога одлуке о избору Националног савета за високо образовање.

У вези са другом тачком дневног реда, чланови и заменици чланова Одбора предложили су следеће теме од значаја за рад Одбора: питања из области Закона о уџбеницима и другим наставним средствима; просветне инспекције; образовање на језицима националних мањина; измене и допуне Закона о основној и Закона о средњој школи; реарфимација васпитне улоге школе; рад Националног просветног савета и Националног савета за високо образовање; медијско образовање и медијска писменост; инклузивно образовање; реформе средњег стручног образовања; насиље у школама; контрола руковођења и управљања установама и институцијама из области образовања и сарадња Одбора и чланова већа градова који су задужени за образовање.

Седница је завршена у 13, 40 часова.

 СЕКРЕТАР ПРЕДСЕДНИЦА

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Драгомир Петковић мр Александра Јерков